Le Mespris de la vie et consolation contre la mort/« Nous tansons tous les jours le destin implacable »
# Le Mespris de la vie et consolation contre la mort/« Nous tansons tous les jours le destin implacable »

Nous tansons tous les jours le destin implacable Pourquoy la dure mort laisse jusqu'a la fin Le viel homme languir, & couppe le chemin Au jeune adolescent de facons sociable :

Lequel des deux, chetif, est le plus raisonnable Ou que tu obeisse au vouloir du destin, Ou bien que du destin le neu diamantin Suive ta volonté legere, & variable ?

Combien je vive bien vient de DIEU seulement. Luy seul nous a donné l'estre & le mouvement Mais nous avons forgé nostre propre misere.

L'àge est exterieur, qui n'estant pas à nous Quant il est plus petit d'autant plus il est dous ; Mais que jusqu'au tombeau sans honte il persevere.

